Shavkat Mirziyoev hokim yordamchilari tomonidan aniqlangan bo'sh binolar haqida gapirdi

Shavkat Mirziyoev 19 aprel kuni mahallabay ishlash tizimi natijadorligini oshirish hamda aholi bandligini ta'minlash yuzasidan videoselektor yig'ilishi o'tkazib, hokim yordamchilari tomonidan aniqlangan bo'sh binolar haqida gapirdi. Bu haqda Prezident matbuot xizmati xabar berdi.
Ma'lum qilinishicha, 2022 yil boshidan buyon hokim yordamchilari tomonidan 5 mingga yaqin bo'sh binolar aniqlangan. Yig'ilishda hokim yordamchilari aniqlagan bo'sh bino-inshootlarni sotish, ijaraga berishdan tushgan mablag'lar ushbu mahallaning infratuzilmasini rivojlantirishga sarflanishi belgilangan.
“Umuman, yil yakuniga qadar bo'sh bino qolishi kerak emas”, — dedi Prezident.
Qayd etilishicha, yig'ilishda, shuningdek, hunarmandchilik, tikuvchilik, kosibchilik, qandolatchilik kabi uy sharoitidagi kichik ishlab chiqarish loyihalarini mahallaning o'zida kengaytirish kerakligi ta'kidlangan.
Shu munosabat bilan bir oy muddatda sanoat, hunarmandchilik va kasanachilik mikro markazlarini 700 ta ixtisoslashgan mahallada tashkil etish ishlarini boshlash bo'yicha topshiriq berilgan. Bu markazlarning 70 tasi ishsizlik darajasi yuqori bo'lgan mahallalarda ochilishi zarur. Ushbu markazlardan 5 yil muddatda yer va mol-mulk solig'i undirilmaydi. 2022 yilda bu maqsadlarga 500 milliard so'm yo'naltiriladi, ushbu sanoat markazlari orqali 50 ming nafar aholi bandligi ta'minlanadi.
Avvalroq Prezident hokim yordamchilari pora bilan ushlangan hududlarni sanab o'tgandi.